Mótmælandi á Spáni ber grímu með mynd af Barack Obama forseta Bandaríkjanna . Reuters Barack Obama Bandaríkjaforseti hefur boðið leiðtogum 16 iðnvæddra ríkja til ráðstefnu um loftslagsbreytingar í Washington í lok apríl . Segja talsmenn Hvíta hússins að ráðstefnan muni marka upphaf nýrrar umræðu um orku og loftslagsmál . Þetta kemur fram á fréttavef BBC . Til stendur að leiðtogarnir ræði leiðir til að auka framleiðslu umhverfisvænnar orku og draga úr gróðurhúsaáhrifum . Stefnt er að því að fundurinn verði sá fyrsti í fundaröð sem hefur það að markmiði að ná samkomulagi um nýjan loftslagssáttmála Sameinuðu þjóðanna fyrir loftslagsráðstefnu sem haldin verður í Kaupmannahöfn í desember . Stefnt er að því að næsti fundur ríkjanna sextán verði haldinn á Ítalíu í júlí .